**Denný stacionár M. A. de Ruyter Reformovanej kresťanskej cirkvi na Slovensku – cirkevný zbor Tôň**

**Domáci poriadok**

**Vypracovala**: Mgr. Ildikó Csécs riaditeľka denného stacionára

Dátum platnosti: 01.07.2021 Podpis:

**Schválil**: Mgr. György Csík PhD. štatutárny zástupca

Dátum schválenia: 1.7. 2021 Podpis:

Dátum platnosti: 2.7.2021

**Článok 1**

**Všeobecné ustanovenia**

 Denný Stacionár M. A. de Ruyter Reformovanej kresťanskej cirkvi na Slovensku – cirkevný zbor Tôň vydáva Domáci poriadok, ktorý upravuje vnútroorganizačné vzťahy a kompetencie pri zabezpečovaní a poskytovaní sociálnej starostlivosti a s tým spojené poskytovanie sociálnych služieb a upravuje práva a povinnosti klientov v súlade so zákonom č. 448/2008 o sociálnych službách a o zmene a dolplnení zákona 455/1991 Zb. o živnostenskom podnikaní (živnostenský zákon) v znení neskorších predpisov (ďalej len "zákon o sociálnych službách"), s platnou legislatívou a všeobecne záväznými predpismi.

 Predpokladom poskytovania kvalitných služieb je poznanie všetkých skutočností, týkajúcich sa života klientov zariadenia. Dôraz kladie hlavne na tieto oblasti:

* ľudská a občianska dôstojnosť,
* požiadavky klienta,
* sociálny status klienta, jeho vzťahy, rodina a komunita,
* odborný a profesionálny prístup,
* kvalitné služby.

 S postupmi, pravidlami a podmienkami informuje svojich zamestnancov na svojich interných školeniach a poradách.

**Článok 2**

**Podmienky poskytovania sociálnych služieb**

 Denný stacionár M. A. de Ruyter Reformovanej kresťanskej cirkvi na Slovensku – cirkevný zbor Tôň podľa zákona o sociálnych službách poskytuje sociálnu službu fyzickej osobe, ktorá je odkázaná na pomoc inej fyzickej osoby ak jej stupeň odkázanosti je najmenej III.  a je odkázaná na sociálnu službu v zariadení len na určitý čas počas dňa. V zariadení sa poskytuje:

- pomoc pri odkázanosti na pomoc inej fyzickej osoby

- sociálne poradenstvo,

- sociálny rehabilitácia,

- stravovanie.

V zariadení sa zabezpečuje:

- rozvoj pracovných zručností,

- záujmová činnosť.

 V dennom stacionári sa poskytuje sociálne poradenstvo aj rodine alebo inej fyzickej osobe, ktorá zabezpečuje pomoc fyzickej osobe v domácom prostredí, na účel spolupráce pri sociálnej rehabilitácii.

 Zamestnanci a PSS zariadenia sú povinní dodržiavať ustanovenia tohto domáceho poriadku a usilovať sa o dobré spolunažívanie a vzájomnú spoluprácu. Zariadenie je povinné rešpektovať individuálnu duševnú, mentálnu a právnu spôsobilosť PSS. Prijatie klienta do zariadenia nie je podmienené náboženským vierovyznaním.

 V prípade porušenia domáceho poriadku klientom zbaveným spôsobilosti na právne úkony riaditeľ bezodkladne upovedomí opatrovníka PSS o charaktere a rozsahu porušenia ako aj o prijatých opatreniach.

 Inštitút dôverníka - prijímateľ sociálnej služby má právo vybrať si osobu, ktorej dôveruje - dôverník. Kópiu písomného súhlasu s ustanovením za dôverníka dá aj riaditeľke denného stacionára - meno, priezvisko, titul, adresa trvalého alebo prechodného bydliska, dátum narodenia, tel. číslo a e mail. Cieľom je napomáhať  klientovi pri napĺňaní jeho práv, slobôd a dodržiavaní jeho ľudskej dôstojnosti. Zamestnananci DS mu môžu byť nápomocný aj pri udržiavaní sociálnych väzieb s rodinou, komunitou partnerských vzťahoch a podobne.

**Článok 3**

**Prijatie PSS do zariadenia**

 S činnosťami súvisiacimi s prijímaním PSS je občan, ktorý sa zaujíma o poskytovanie sociálnych služieb, respektíve jeho zákonný zástupca, oboznámený pri prvom kontakte so zariadením. V prípade, že sa prvého kontaktu zúčastňujú rodinní príslušníci klienta, sú oboznámení s požiadavkami na prijatie rovnocenne ako občan, ktorý sa má v budúcnosti stať prijímateľom sociálnej služby. Na vyžiadanie im zariadenie poskytne rámcový opis činností a vysvetlí im predovšetkým činnosti, pri ktorých sa vyžaduje ich súčinnosť.

 Za uskutočnenie prvého kontaktu, informovanie ako aj riadenie procesu prijímania a prepúšťania PSS je zodpovedný riaditeľ zariadenia.

 Pri informovaní sa dodržiavajú zásady transparentnosti a zrozumiteľnosti. Informácie je možné poskytnúť osobne, telefonicky, elektronickou alebo listovou poštou.

**Článok 4**

**Podmienky poskytovania sociálnych služieb**

 Poskytnutie sociálnej služby sa začína na základe písomnej žiadosti prijímateľa sociálnej služby, rodinného príslušníka, respektíve zákonného zástupcu, ktorú podáva na príslušný Mestský úrad, respektíve na Obecný úrad podľa miesta trvalého bydliska. Ak Mestský úrad (Obecný úrad) vydáva právoplatné rozhodnutie o odkázanosti na sociálnu službu, na základe tohto rozhodnutia môže Denný stacionár uzatvoriť zmluvu o poskytovaní sociálnych služieb so žiadateľom.

 Ak má fyzická osoba záujem o poskytovanie sociálnej služby, je povinná poskytovateľovi sociálnej služby na účely uzatvorenia zmluvy o poskytovaní sociálnej služby, uviesť tieto údaje a predložiť tieto potvrdenia a doklady:

- meno a priezvisko fyzickej osoby, ktorej sa má poskytovať sociálna služba, dátum narodenia a adresu jej pobytu,

- miesto poskytovania sociálnej služby,

- druh sociálnej služby a formu sociálnej služby,

- deň začatia poskytovania sociálnej služby a čas poskytovania sociálnej služby,

- potvrdenie i príjme a doklady o majetkových pomeroch fyzickej osoby, ktorej sa má poskytovať sociálna služba

- právoplatné rozhodnutie o jej odkázanosti na sociálnu službu.

 Ak v čase podania žiadosti nie je voľné miesto, žiadosť je zaradená do poradovníka s poradovým číslom. Žiadateľ po uvoľnení miesta je o tejto skutočnosti informovaný, aby mohol začať využívať požadované sociálne služby.

Adaptačné obdobie ( 3 mesiace) , počas ktorého môže každá zo zúčastnených strán odstúpiť od zmluvy. Zmluva je súčasťou spisu PSS. Zmeny zmluvy sa vykonávajú formou písomného dodatku. Zmeny sa vykonávajú najmä v prípade, ak sa zmenia skutočnosti rozhodujúce na určenie sumy úhrady a platenia úhrady za sociálnu službu.

**Článok 5**

**Ukončenie poskytovania sociálnej služby**

 Občan má právo prijímacie konanie prerušiť aj bez uvedenia dôvodu v ktoromkoľvek kroku. V tomto prípade sa lehoty konania predlžujú o dobu jeho nečinnosti.

 Poskytovanie sociálnej služby končí v nasledovných prípadoch:

* uplynutím dohodnutej doby,
* úmrtím klienta,
* ukončením na vlastnú žiadosť,
* ukončením z rozhodnutia poskytovateľa.

 O ukončenie poskytovania sociálnej služby môže požiadať PSS alebo jeho zákonný zástupca písomnou formou.

 Zariadenie môže jednostranne ukončiť zmluvu o poskytovaní sociálnej služby písomnou formou, v ktorej uvedie dôvody ukončenia a ukončenie musí doručiť klientovi. Zmluvu môže vypovedať- ukončiť z dôvodov:

-  prijímateľ sociálnej služby hrubo porušuje povinnosti vyplývajúce zo zmluvy o poskytovaní sociálnej služby najmä tým, že hrubo porušuje dobré mravy, čím narúša občianske spolužitie alebo nezaplatí dohodnutú úhradu za sociálnu službu v stanovenom termíne. Pred výpoveďou zmluvy za porušovanie dobrých mravov bude klientovi doručené písomné upozornenie presne zadefinovaním jeho nevhodného správania. Ak klient následne nezmení svoje správanie, dôjde k výpovedi zmluvy.

- prijímateľ sociálnej služby v prípade zmeny neuzatvorí dodatok k zmluve o poskytovaní sociálnej služby

- PSS nenavštevuje zariadenie bez udania dôvodu dlhší čas ako 180 dní

-  prevádzka zariadenia je podstatne obmedzená alebo je zmenený účel poskytovanej sociálnej služby tak, že zotrvanie zmluvy o poskytovaní sociálnej služby by pre poskytovateľa sociálnej služby znamenalo zrejmú nevýhodu,

- obec alebo vyšší územný celok rozhodne o zániku odkázanosti fyzickej osoby na sociálnu službu.

 Výpovedná lehota nesmie byť kratšia ako 30 dní. Poskytovateľ sociálnej služby je povinný vopred písomne oznámiť prijímateľovi sociálnej služby začiatok plynutia výpovednej lehoty.

 Zariadenie vypovie zmluvu o poskytovaní sociálnych služieb ak zariadenie prestane spĺňať podmienky na poskytovanie sociálnej služby alebo je právoplatne rozhodnuté o zákaze poskytovať sociálnu službu alebo bolo vymazané z registra poskytovateľov sociálnych služieb.

**Článok 6**

**Výška úhrad za služby a realizácia úhrad**

 Stanovenie výšky úhrad je stanovená na základe cenníka služieb (Kalkulačný list), ktorý je súčasťou zmluvy o poskytnutí sociálnej služby.

 Celková výška úhrady sa vypočítava za mesiac, pričom sa spočítajú úhrady za jednotlivé služby podľa cenníka a vynásobia sa počtom dní v mesiaci, počas ktorých bola služba odoberaná.

 Klient je povinný vykonávať úhrady v sumách, spôsoboch a v termínoch tak, ako sa v zmluve zaviazal.

 Nezaplatená úhrada alebo jej časť je pohľadávkou zariadenia, táto pohľadávka nezaniká smrťou klienta, ani ukončením poskytovania sociálnej služby z iných dôvodov. V prípade smrti klienta, sa pohľadávka uplatňuje v dedičskom konaní v zmysle príslušných zákonov, pokiaľ nie je uhradená inou osobou.

 Preplatok úhrady je pohľadávkou PSS voči zariadeniu. Zariadenie je povinné tento preplatok vyplatiť klientovi ku dňu nasledujúcej pravidelnej úhrady klienta alebo s ním dohodnúť vzájomný zápočet pohľadávok a záväzkov.

**Článok 7**

**Pomoc fyzickej osobe pri odkázanosti na pomoc inej fyzickej osoby**

 Pomoc fyzickej osobe pri odkázanosti na pomoc inej fyzickej osoby (ďalej len „opatrovanie“) sa poskytuje v závislosti od stupňa jej odkázanosti, ktorý je určený v posudku o odkázanosti na sociálnu službu.

 Opatrovanie vykonávajú kvalifikované opatrovateľky, ktoré spĺňajú podmienky odbornej spôsobilosti v zmysle § 84 odsek 9 zákona o sociálnych službách.

**Článok 8**

**Základné sociálne poradenstvo**

 Základné sociálne poradenstvo sa poskytuje občanovi alebo klientovi s cieľom posúdiť povahu problému občana, klienta a prípadne jeho rodiny, poskytnúť základné informácie o možnostiach riešenia problému a podľa potreby dať odporúčanie a sprostredkovanie ďalšej odbornej pomoci. Môže oň požiadať PSS alebo jeho opatrovník alebo príbuzný kedykoľvek v priebehu poskytovania služby. Základné sociálne poradenstvo sa poskytuje aj bez vyžiadania PSS, pokiaľ podľa povahy problému sociálna pracovníčka posúdi, že je potrebné.

 Základné sociálne poradenstvo sa riadi postupmi základného sociálneho poradenstva a jeho poskytnutie je bezplatné.

**Článok 9**

**Sociálna rehabilitácia, pracovná terapia a záujmová činnosť**

 Sociálna rehabilitácia je odborná činnosť, ktorá sa v súlade s §21 zákona o sociálnych službách poskytuje klientovi na podporu jeho samostatnosti, nezávislosti a sebestačnosti. Zameriava sa na rozvoj a nácvik zručností alebo na aktivizovanie schopností a posilňovanie návykov pri sebaobsluhe, pri úkonoch starostlivosti o miestnosť a jej vybavenie a pri základných sociálnych aktivitách. Ďalej sa môže zamerať aj na nácvik v používaní zdravotníckych a kompenzačných pomôcok, nácvik prác obvyklých v domácnosti a udržiavanie sociálnej komunikácie.

 Program sociálnej rehabilitácie je súčasťou individuálneho prístupu ku PSS a je zaznamenávaný v individuálnom pláne. Jednotlivé opatrenia a ciele nadväzujú na diagnostiku klienta.

 Pracovná terapia je odborná činnosť, ktorá je v súlade s §23 zákona o sociálnych službách zameraná na udržiavanie pracovných návykov a zručností klienta za účelom udržiavania jeho fyzických a mentálnych schopností podieľajúcich sa na jeho sebestačnosti. Zariadenie k tomu vytvára pracovné možnosti vhodné pre vekovú štruktúru klientov.

 Záujmová činnosť je v súlade s §18 odsek 4 zákona o sociálnych službách orientovaná na ponuku voľnočasových aktivít, ktoré napomáhajú rozvoju ich schopností a zručností. Vychádzajú z požiadaviek klientov a sú primerané ich veku a zdravotnému stavu.

 Sociálna rehabilitácia, pracovná terapia a záujmová činnosť sú doplnkovými aktivitami procesu opatrovania a sú podriadené jeho cieľom. O využívaní týchto aktivít sa vedú skupinové a individualizované záznamy z činností.

 Služby spojené so sociálnou terapiou, pracovnou terapiou a záujmovou činnosťou sa poskytujú bezplatne.

**Článok 10**

**Zásady ubytovania**

 Na základe vyhlášky Ministerstva zdravotníctva Slovenskej republiky č. 259/2008 Z. z. o podrobnostiach o požiadavkách na vnútorné prostredie budova o minimálnych požiadavkách na byty nižšieho štandardu a na ubytovacie zariadenia Denný stacionár zabezpečuje izby s s lôžkami pre každého prijímateľa sociálnej služby. Zariadenie prístup klientov stavebnotechnicky zabezpečuje tak, aby umožňoval užívanie aj osobám s obmedzenou schopnosťou pohybu a orientácie v každom priestore určenom pre prijímateľov sociálnej služby.

 Personál pri úkonoch hygieny tela dbá na dodržiavanie zásad intimity a dôstojnosti klienta a pokiaľ je to možné, tieto úkony robí mimo očného kontaktu ostatných klientov.

**Článok 11**

**Stravovanie klientov**

 Zariadenie neprevádzkuje vlastnú kuchyňu. Stravovanie je zabezpečené cez dodávateľa.

 Strava je servírovaná v spoločenskej miestnosti, ktorá slúži aj ako jedáleň, v estetickom a primeranom prostredí. PSS majú možnosť vyjadrovať sa aj ku kvalite a ku množstvu podávanej stravy. Pripomienky, sťažnosti a pochvaly môžu osobne, písomne aj anonymne podať na všetkých úrovniach riadenia, prípadne zápisom do „Krabice želaní a sťažností“, ktorá je umiestnená v spoločenskej miestnosti.

 V odôvodnených prípadoch môže PSS konzumovať stravu aj v exteriéry na terase Denného stacionára.

Aktuálny mesačný jedálny lístok je vyvesený v spoločnom priestore na nástenke.

**Článok 12**

**Upratovanie, pranie, žehlenie**

 Upratovanie priestorov vykonávajú pracovníci zariadenia podľa harmonogramu upratovania, ktorý je súčasťou prevádzkového poriadku.

 Pre odstraňovanie bežného odpadu majú klienti k dispozícii odpadkové koše. PSS sa podieľajú na udržiavaní poriadku najmä svojim konaním, ktorým nespôsobujú úmyselné znečisťovanie prostredia, v ktorom sa zdržiavajú. V prípade znečistenia podláh a výbavy priestoru upozornia na toto znečistenie službukonajúci personál, ktorý zabezpečí nápravu.

 PSS sa môže podieľať na upratovaní svojich a spoločenských priestorov na vlastnú požiadavku. K upratovaniu môže byť vedený aj v rámci programu sociálnej rehabilitácie a cieľov individuálneho plánu.

 Pranie je zabezpečené cez dodávateľa.

**Článok 13**

**Základné povinnosti PSS**

Prijímatelia sociálnej služby sú povinní:

* rešpektovať zásady spolunažívania a svojím konaním nesmú obmedzovať, či ohrozovať iných klientov a zamestnancov pri výkone pracovných povinností.
* rešpektovať denný harmonogram činností zariadenia
* dodržiavajú svoj liečebný a dietetický režim na vlastnú zodpovednosť
* dodržiavať zásady osobnej hygieny a primeraného odievania
* dodržiavať protipožiarne a bezpečnostné predpisy a v prípade ohrozenia sa nimi riadiť.

 V prípade potreby sú povinní zúčastniť sa i prípadných školení, oboznamujúcich s týmito predpismi.

 Zamestnanci zariadenia dozerajú na správne dodržiavanie liečebného a dietetického režimu klienta a zaznamenávajú jeho porušovanie, ktoré konzultujú s klientom a príbuznými klienta, respektíve s jeho opatrovníkom, alebo dôverníkom v snahe o motivovanie klienta k zodpovednejšiemu správaniu sa voči sebe.

 V zariadení je zákaz požívania alkoholických nápojov, ako aj zákaz fajčenia mimo vyhradených priestorov.

 Klienti nesmú vedome poškodzovať majetok zariadenia a svojvôľou či nedbanlivosťou znečisťovať budovu a areál zariadenia.

 PSS môžu opustiť areál zariadenia (napr. vychádzka, osobný nákup, prípadne akýkoľvek iný účel) po upovedomení službukonajúceho personálu. V prípade PSS s neschopnosťou orientácie v prostredí alebo PSS pozbaveného spôsobilosti na právne úkony je mu pridelený doprovod zamestnanca, resp. opatrovníka či priameho príbuzného. Toto opatrenie slúži ako prevencia pred poškodením a ohrozením života a zdravia PSS. Zariadenie nie je „zamknuté“, vyhradzuje si však právo urobiť príslušné bezpečnostné opatrenia pre ochranu pohybu PSS, ktorí trpia poruchami orientácie v priestore a čase.

 Ak PSS opúšťa zariadenie, je povinný oznámiť poverenému pracovníkovi miesto a predpokladaný čas pobytu mimo zariadenia.

 Klienti nesmú v priestoroch zariadenia narábať s otvoreným ohňom a priemyselnými chemikáliami, vrátane dezinfekčných prostriedkov, čistiacich prostriedkov obsahujúcich kyseliny a organické rozpúšťadlá a vrátane prostriedkov, ktorých výpary môžu ohroziť pozornosť alebo zdravie klientov. Taktiež nesmú používať elektrické, plynové a iné spotrebiče, ktoré nie sú vybavením zariadenia alebo pri nástupe do zariadenia alebo v priebehu pobytu v zariadení neboli nahlásené a povolené k ich užívaniu.

**Článok 14**

**Denný harmonogram**

 Denný stacionár M. A. de Ruyter Reformovanej kresťanskej cirkvi na Slovensku – cirkevný zbor Tôň pre zabezpečenie uspokojovania potrieb prijímateľom sociálnej služby určí v časovej postupnosti – denný harmonogram podľa ***prílohy č. 1***.

 Denný harmonogram nie je nadradený individuálnej potrebe PSS. Individuálne potreby PSS, ktoré vybočujú z denného harmonogramu, sú monitorované a posudzované v rámci individuálneho prístupu ku PSS.

**Článok 15**

**Náhrada škody spôsobenej zariadením prijímateľovi sociálnej služby**

 Ak zariadenie spôsobí pri poskytovaní sociálnej služby alebo v priamej súvislosti s ňou PSS škodu, má PSS právo na náhradu škody v zmysle § 6 ods. 4. zákona o sociálnych službách.

 V prípade, ak nedôjde k uznaniu zodpovednosti zariadenia za vzniknutú škodu alebo ak PSS s navrhnutým vysporiadaním nesúhlasí, je oprávnený podať sťažnosť na zariadenie.

**Článok 16**

**Použitie prostriedkov netelesného a telesného obmedzenia klienta**

 Zariadenie nepoužíva prostriedky netelesného a telesného obmedzenia PSS s výnimkou, ak je priamo ohrozený život alebo zdravie PSS, zamestnanca alebo iných fyzických osôb, nachádzajúcich sa v jeho blízkosti. Použitie prostriedkov obmedzenia, záznam o použití ako aj príslušné hlásenia sa riadia ustanoveniami § 10 zákona o sociálnych službách.

 Za prostriedky netelesného obmedzenia sa považuje zvládnutie kritickej situácie hlavne slovne, odvrátením pozornosti klienta od predmetu jeho agresie a aktívne počúvanie. Prostriedky netelesného obmedzenia môže použiť každý pracovník odborných činností. Ostatní pracovníci sa v kritickej situácii obrátia na pracovníkov odborných činností.

 Za prostriedky telesného obmedzenia sa považuje zvládnutie kritickej situácie použitím špeciálnych úchopov alebo použitím liekov na základe pokynu lekára – psychiatra.

 Prostriedky netelesného obmedzenia majú prednosť pred prostriedkami telesného obmedzenia. V prípade použitia prostriedkov netelesného alebo telesného obmedzenia, sa tieto môžu použiť len na čas nevyhnutne potrebný na odstránenie priameho nebezpečenstva. O konkrétnom spôsobe použitia prostriedkov obmedzenia sú zamestnanci poučení.

 Zariadenie vedie Register obmedzení, do ktorého sa uvedú údaje podľa platného formulára. Do registra sa zaznamenáva každé obmedzenie PSS. Hlásenie o obmedzení PSS zasiela riaditeľ zariadenia Ministerstvu práce, sociálnych vecí a rodiny SR neodkladne. Taktiež neodkladne informuje zákonného zástupcu PSS, alebo dôverníka klienta.

Príloha č. 1

**Denný harmonogram**

|  |  |
| --- | --- |
| **Hodina** | **Činnosti** |
| 7:00 - 8:00 | príchod PSS do zariadenia, individuálna činnosť klientov podľa IP |
| 8:00 - 9:00 | individuálna činnosť klientov podľa IP, individuálny prístup ku klientom – podľa potreby |
| 9:00 –9:30 | desiata - spojená s domácimi prácami klientov, ako je jej príprava, stolovanie podávanie kávy, čaju a desiaty |
| 9:30–9:45 | čítanie z Biblie, biblioterapia |
| 9:45-12:00 | hlavné skupinové aktivity: - rozvoj pracovných zručností klientov, výroba výrobkov rôznymi technikami, záhradné, údržbárske, domáce práce spojenými so soc. rehabilitáciou - napĺňanie IP pod odborným vedením kľúč.prac., záujmová činnosť podľa výberu klienta |
| 12:00 - 13: 00 | obed spojený s domácimi prácami, ako je stolovania, obsluha, upratovanie  |
| 13:00 - 15:00 | záujmová činnosť, prechádzka, relaxácia a odpočinok podľa individuálnych  |
| 15:00 - 15:15 | olovrant spojený s domácimi prácami klientov, ako je  jeho príprava, stolovanie  |
| 15:15 - 15:30 | odchod do domáceho prostredia |